Ek (deel 1) deur Tertius Fourie | Bydraes | Woes - Kreatiewe platform vir Afrikaans
Titel: Ek (deel 1)
Datum gepubliseer: 01 Nov 2015
20 mg, 200 mg, 300 mg daagliks. Die resultaat: Niks. Absoluut fokol. Enige poging tot suiwere bedoelings word verdoem. Om 'n mens wat probeer goed doen, te ignoreer het 'n modegier geword. Om 'n mens wat probeer goed doen te vertrap en tot selfmoord te dryf, het nog 'n groter modegier geword.
Ek probeer my beste. Asseblief. Ek wil net help. Ek probeer haar beskerm, want ek weet hoe hard en wreed die wêreld daarbuite kan wees. Maar die dik etterkop doos verskree my. Hy weet mos beter. Stories oor vorige verhoudings word opgedis. Persoonlike aanvalle word soos missiele op my afgevuur. Tot die punt waar ek wil opstaan, my sleutels neem en sê: "Toemaar, ek sal huistoe gaan. Dankie in elk geval vir die braai." Ek wil sê: "Jammer dat ek lewe. Jammer dat ek kom pla het, maar julle het my tog genooi. Onthou julle nie?" Ek wil skree: "Kap my in fokken stukke op en voer my vir die varkhonde!"
Moenie die verskoning gebruik dat ek hom moet verskoon omdat hy lelike dinge gesien het nie. Ek het ook lelike dinge gesien. Ek het gesien hoe 'n hond in die townships afgeslag word soos 'n skaap. Want die mense het nie kos nie. Ek het gesien hoe dronk mense mekaar met bakstene slaan dat die bloed op die sypaadjie stroom. Ek het gesien hoe 'n gestremde dogtertjie deur 'n dronk man geskop word. Ek het baie gesien, maar ek haal dit nie op ander mense uit nie.